**ΔΕΛΤΙΟ ΠΑΡΑΚΟΛΟΥΘΗΣΗΣ ΠΑΙΔΙΑΤΡΙΚΩΝ ΛΟΙΜΩΞΕΩΝ**

Ελίζα Μιχαηλίδου

Αύξηση των περιστατικών με λοιμώξεις του πεπτικού εμφανίστηκε από τις αρχές του 2014, όπως προκύπτει από την κίνηση στις εφημερίες των παιδιατρικών κλινικών του Ιπποκρατείου. Οι ασθενείς εμφάνιζαν είτε μόνο εμέτους, είτε εμέτους και διαρροϊκές κενώσεις, είτε μόνο διαρροϊκές κενώσεις, με ή χωρίς πυρετό. Το μεγαλύτερο ποσοστό των παιδιών αντιμετωπίστηκε είτε με οδηγίες ενυδάτωσης- σίτισης, είτε με βραχεία νοσηλεία λίγων ωρών για ενδοφλέβια ενυδάτωση, ενώ μικρός αριθμός ασθενών χρειάστηκε νοσηλεία για περαιτέρω αντιμετώπιση.

Υπενθυμίζουμε ότι σημαντική για την πρόληψη της γαστρεντερίτιδας είναι η τήρηση βασικών κανόνων υγιεινής. Το καλό πλύσιμο των χεριών, κυρίως πριν το φαγητό και μετά την τουαλέτα, αλλά και με την επιστροφή στο σπίτι από το σχολείο, το παιχνίδι ή τη δουλειά, αποτελεί ακρογωνιαίο λίθο της πρόληψης όχι μόνο της γαστρεντερίτιδας αλλά και των περισσότερων λοιμώξεων. Εξίσου σημαντικό είναι να μη μοιράζονται τα σκεύη φαγητού, καθώς και τα είδη προσωπικής περιποίησης (π.χ. οδοντόβουρτσες), και η παρασκευή και φύλαξη του φαγητού να γίνεται με όλους τους κανόνες υγιεινής.

Την τελευταία εβδομάδα (από 12 Ιανουαρίου) παρατηρείται μείωση των γαστρεντεριτίδων και αύξηση των παιδιών με ιογενείς λοιμώξεις κυρίως του ανώτερου αναπνευστικού. Αυτό συνάδει και με την εποχή της γρίπης και την εμφάνιση κρουσμάτων γρίπης στην Ευρώπη και την Ελλάδα. (Για περισσότερες πληροφορίες σχετικά με τη γρίπη στην Ελλάδα επισκεφθείτε τον παρακάτω σύνδεσμο: http:/[www.keelpno.gr/Portals/0/Αρχεία/Γρίπη%20και%20Εποχική%20γρίπη/Εβδομαδιαίες%2013-14/FLU%20WEEK%201%202014.pdf](http://www.keelpno.gr/Portals/0/Αρχεία/Γρίπη%20και%20Εποχική%20γρίπη/Εβδομαδιαίες%2013-14/FLU%20WEEK%201%202014.pdf) )

Η πρόληψη των ιογενών λοιμώξεων του αναπνευστικού περιλαμβάνει την αποφυγή συγχρωτισμού, τον συχνό και καλό αερισμό χώρων με πολλά άτομα (σχολικές αίθουσες, παιδότοποι, χώροι εργασίας κλπ), την παραμονή στο σπίτι των ασθενών, τη χρήση χαρτομάντηλων για τον πταρμό ή το βήχα και την άμεση απόρριψη τους, το καλό πλύσιμο χεριών και τη χρήση αλκοολικών διαλυμάτων για τα χέρια.

Ο μεγαλύτερος αριθμός ασθενών χρειάζεται μόνο ξεκούραση, πολλά υγρά και αντιπυρετικά για την αντιμετώπιση της λοίμωξης. Ασθενείς που ανήκουν σε ομάδες υψηλού κινδύνου θα πρέπει να συμβουλεύονται το γιατρό τους εγκαίρως.